Nøgleord

Sammendrag



Nøgleord

1. Institutionernes retsakter — begrundelse — pligt — rækkevidde — Kommissionens beslutning med krav om delvis tilbagebetaling af støtte — henvisning til en revisionsrapport fremsendt til modtageren — henvisning til et vedlagt dokument — lovligt — (Art. 253 EF)

2. De Europæiske Fællesskabers budget — finansiel fællesskabsstøtte — Eurathlon-programmet — regler om støttetildeling — betingelser i beslutningen om støttetildeling — støtteansøgningens ordlyd — modtagerens erklæring — omfattet

3. Fællesskabsret — principper — retssikkerhed — forældelse — fastsættelse af fristen og de nærmere vilkår for gennemførelsen — fællesskabslovgivers kompetence — analog anvendelse af lovbestemmelser, der er sagen uvedkommende — ulovligt

4. Fællesskabsret — principper — overholdelse af en rimelig frist — administrativ procedure — vurderingskriterier

Sammendrag

1. Forpligtelsen til at begrunde en individuel beslutning har til formål at give de berørte oplysninger, der er tilstrækkelige til, at det kan afgøres, om der er grundlag for beslutningen, eller om den muligvis er behæftet med en sådan mangel, at dens gyldighed kan anfægtes, ligesom forpligtelsen har til formål at gøre det muligt for Fællesskabets retsinstanser at efterprøve beslutningens lovlighed. Omfanget af begrundelsespligten afhænger af arten af den pågældende retsakt og den sammenhæng, hvori den er vedtaget. En beslutning om nedsættelse af en fællesskabsstøtte har alvorlige konsekvenser for modtageren af støtten, og det skal derfor af beslutningen klart fremgå, på hvilket grundlag støtten er blevet nedsat i forhold til det oprindeligt bevilgede beløb. Spørgsmålet om, hvorvidt en beslutnings begrundelse opfylder disse krav, skal vurderes ikke blot i forhold til beslutningens ordlyd, men ligeledes i forhold til den sammenhæng, hvori den indgår, samt alle de retsregler, som gælder på det pågældende område.

En beslutning med krav om delvis tilbagebetaling af støtte kan anses for at være tilstrækkeligt begrundet, når der i beslutningen henvises til en revisionsrapport, der er fremsendt til modtageren, og til et dokument vedlagt nævnte beslutning og dermed indeholdt heri, hvilke indeholder tilstrækkelige oplysninger til, at støttemodtageren kan blive bekendt med grundene til tilbagebetalingskravet.

(jf. præmis 52-58)

2. I forbindelse med Eurathlon-programmet er ydelsen af fællesskabsstøtte betinget af, at modtageren ikke alene overholder de betingelser, som er fastsat af Kommissionen i godkendelsesbeslutningen, men også betingelserne i den ansøgning om støtte, som er genstand for godkendelsesbeslutningen. Det samme gør sig gældende for erklæringen fra støttemodtageren, idet den er en integrerende del af de samlede regler, der styrer tildelingen af fællesskabsstøtte.

(jf. præmis 82)

3. En forældelsesfrist skal af hensyn til sit formål, som er at tjene retssikkerheden, principielt fastsættes forud af fællesskabslovgiver, som har kompetencen til fastsættelsen af dens længde og bestemmelserne for den anvendelse. For så vidt angår forældelse kan lovbestemmelser, der ikke har noget at gøre med den konkrete sag, i øvrigt ikke anvendes analogt.

(jf. præmis 123)

4. Spørgsmålet, om en administrativ procedures varighed kan anses for rimelig, skal vurderes ud fra hver enkelt sag, herunder navnlig den sammenhæng, hvori sagen indgår, de forskellige led af den administrative procedure, sagens kompleksitet og dens betydning for de involverede parter.

(jf. præmis 125)